Abantu Bapha Imbono Ehlukeneyo Ngobukhokheli BukaMugabe kuAU
Abanye bathi abusoze baletha nguquko lobu bukhokheli abanye njalo besithi kuzaba lithuba lokubona ukuthi okukhuthazwa yiAfrican Union kuyalandelwa na eZimbabwe.
HARARE — Uzulu weZimbabwe uthi akuyi kuba lenguquko ekhona ngemva kokugcotshwa okusemthethweni kukamongameli Robert Mugabe, ukuba ngumgcinisihlalo wenhlanganiso yomanyano wamazwe abensundu eye African Union, kungekho okutsha okungenziwa ukulungisisa inkinga izwekazi leAfrica libhekane lazo ngoba zizinengi. Abanye bathi kulithuba elihle kuzulu weZimbabwe lokhu ngoba sekusitsho ukuba umhlaba wonke uyabe usubeke amehlo kuleli lizwe ukuze okukhuthazwa yilenhlanganiso okubalisa ukulondolozwa kwamalungelo oluntu lemithetho, kuyalandelwa ngokufanayo na eZimbabwe. IStudio Seven ikhulumisane lozulu we Harare ukuzwa imibono yakhe phezu kokuthatha komkhokheli weZimbabwe isikhundla sikamgcinisihlalo we African Union. Umqondisi wenhlanganiso ye Bible Ministries umfundisi Dutch uthi akutsho lutho ukugcotshwa kukamongameli Robert Mugabe, ukuba ngumgcinisihlalo walezi nhlanganiso ezibalisa umanyano wamazwe angezansi kwezwekazi le Africa owe Sadc, leyomanyano wezwekazi leAfrica owe AU, ngoba kungayi kuletha nguquko elizweni lakuleli zwekazi. Umfundisi Dutch uchaza inhlanganiso ye AU njengenhlanganiso yenkokheli ezikhona ukutholisana amathuba okukhokhela kodwa kungekho okungasiza uzulu walawo mazwe. Ngakho uxwayisa uzulu weZimbabwe ukuba akangajatshuliswa yilesi sehlakalo ngoba kungela okuzaguquka. Lokhu kugcizelelwe ngumnumzana Tapelo Sibindi yena oyisakahamuzi semzini we Chisipite eHarare njalo engusomabhizimusi. Yena uthi kunje zinengi inkinga izwekazi le Africa elibhekane lazo, uMugabe angake azilungisisa. USibindi uveza ukuba akubona kuzaphathisa nje yikuthi amehlo onke ayabe eseZimbabwe ukukhangela ukuba ziyalandelwa na lezo zivumelwano elizweni kungakakhangelwa izwekazi le Africa. Umnumzana Themba Jamela oyisakamuzi se Tynwald uthi lanxa kumjabulisa ukuba sekulithuba leZimbabwe ukuthola lesi sikhundla uxwayisa uMugabe ukuba angayenzi intando yakhe njengalokho ajwayele ukukwenza eZimbabwe. Khona ukuthi uMugabe vele seziluphalele uJamela uthi lakho kuzaletha inkinga enkulu, ngoba kuzaba nzima kuye ukuthi axotshanisane lendubo zezwekazi leAfrica ngokugcweleyo. Uthi uJamela lokhu kumele kungaphi uMugabe igunya lokungabi lendaba lemibono yabanye njengalokho akwenzayo eZimbabwe. Intathelizindaba elodumo umnumzana Amos Maseko laye uphe umbono wakhe. Wakubeka sobala ukuba akubonayo ngomongameli Mugabe yikuba ngumuntu ozafuna ukuletha ukwenza kwalenhlanganiso ngesikhathi ibunjwa isese yi Organisation of African Unity. Uthi lanxa kuliqiniso okutshiwo ngumongameli Mugabe ukuba izwekazi le Africa lingathembeli kusizo lwakwamanye amazwe, lizimele ngokwalo, kuzaba nzima ukukufeza lokho ngoba nanku sikhona isidingo sokuba lobudlelwano labanye. U Mugabe uthatha lesi sikhundla sokuba ngumgcinisihlalo wenhlanganiso yamazwe awezwekazi le Africa ngesikhathi libhekane lobunzima obukhulu obugoqela impi zomndeni ezingapheliyo okufana lezehlakalo zamalwecatsha be Bokoharam e Nigeria esigabeni se West Africa lalezo elokhe zingapheli e Democratic Republic of Congo. Phezu kwalokho kule ndubo zemikhuhlane efana loweEbola ogxile kakhulu e Liberia kungenye yendaba uMugabe kumele ayilungisise ngokuphazima kweso, ungakasabalali izwekazi lonke osusethusa amazwe aleli zwekazi ngoba ingakabi khona imithi engaphathisa ukuluqeda loludubo.